Ara l-infografika sħiħa Wara l-qbil politiku milħuq mill-ministri għall-ekonomija u l-finanzi fis-6 ta' Ottubru 2020, illum ir-Rappreżentanti Permanenti tal-istati membri għall-UE qablu formalment dwar il-pożizzjoni tal-Kunsill fir-rigward tal-Faċilità għall-Irkupru u r-Reżiljenza. Il-faċilità hija l-element ewlieni tal-istrument għall-irkupru Next Generation EU mfassal biex iwieġeb għall-kriżi tal-COVID-19 u l-isfidi maħluqa mit-tranżizzjonijiet ekoloġiċi u diġitali. B'pakkett finanzjarju ta' €672.5 biljun, il-faċilità ser tappoġġa l-investimenti u r-riformi pubbliċi u tikkontribwixxi għall-koeżjoni ekonomika, soċjali u territorjali fi ħdan l-UE. Il-faċilità ser tgħin lill-istati membri jindirizzaw l-impatt ekonomiku u soċjali tal-pandemija tal-COVID-19 filwaqt li jiżguraw li l-ekonomiji tagħhom iwettqu t-tranżizzjonijiet ekoloġiċi u diġitali, biex b'hekk isiru aktar sostenibbli u reżiljenti. Il-karatteristiċi ewlenin tal-faċilità ġew diskussi mill-mexxejja tal-UE fil-laqgħa tagħhom tas-17-21 ta' Lulju 2020 bħala parti min-negozjati dwar il-qafas finanzjarju pluriennali u l-pakkett għall-irkupru. Il-pożizzjoni tal-Kunsill tibni fuq il-gwida politika tagħhom. Il-Faċilità għall-Irkupru u r-Reżiljenza issa ser ikollha tiġi nnegozjata bejn il-Parlament Ewropew u l-Kunsill. Il-pożizzjoni tal-Parlament għad irid jittieħed vot dwarha. Il-Faċilità għall-Irkupru u r-Reżiljenza hija għodda qawwija biex jiġi indirizzat l-impatt bla preċedent tal-kriżi tal-COVID-19. Hija l-istrument ewlieni tal-pakkett għall-irkupru ta' €750 biljun u ser tgħin lill-Ewropa toħroġ mill-kriżi aktar b'saħħitha, aktar favur il-klima, aktar diġitali u aktar magħquda. Issa huwa importanti li l-ħidma leġiżlattiva fuq dan l-istrument tiġi ffinalizzata malajr mal-Parlament Ewropew. Ma hemmx żmien x'jintilef. Għandu jkollna l-faċilità fis-seħħ mill-aktar fis possibbli biex niżguraw appoġġ f'waqtu għall-istati membri s-sena d-dieħla. Olaf Scholz, Ministru Federali għall-Finanzi u Viċi Kanċillier tal-Ġermanja Pakketti finanzjarji Fir-rigward tal-pakketti finanzjarji, il-mandat tal-Kunsill jirrifletti l-elementi ewlenin inklużi fil-konklużjonijiet tal-Kunsill Ewropew tas-17-21 ta' Lulju. Il-Faċilità għall-Irkupru u r-Reżiljenza ser toffri lill-istati membri €312.5 biljun f'għotjiet (bi prezzijiet tal-2018), li minnhom 70 % jkunu impenjati fl-2021 u l-2022 u 30 % sa tmiem l-2023. Il-koeffiċjent tal-allokazzjoni għas-snin 2021-2022 iqis għal kull stat membru l-popolazzjoni tiegħu, l-invers tal-PDG per capita tiegħu u r-rata tal-qgħad relattiva tiegħu matul l-aħħar ħames snin. Fil-koeffiċjent tal-allokazzjoni għas-sena 2023, il-kriterju tal-qgħad jiġi sostitwit, bi proporzjon indaqs, mit-tnaqqis perċentwali fil-PDG reali fl-2020 u l-bidla perċentwali aggregata fil-PDG reali matul il-perjodu 2020–2021, imsejsin fuq bażi preliminari fuq il-previżjonijiet tal-Kummissjoni għal-ħarifa 2020 u mbagħad aġġornati sat-30 ta' Ġunju 2022 bl-aħħar ċifri statistiċi. Barra minn hekk, €360 biljun ta' self ser isiru disponibbli għall-istati membri sa tmiem l-2023 biex jipprovdu finanzjament addizzjonali għar-riformi u l-investimenti tagħhom. Bħala regola, il-volum massimu ta' self bħal dan ma jaqbiżx is-6.8% tad-DNG ta' kull stat membru. Pjanijiet għall-irkupru u r-reżiljenza Sabiex jirċievu appoġġ mill-Faċilità għall-Irkupru u r-Reżiljenza, l-istati membri jeħtieġ li jħejju pjanijiet nazzjonali għall-irkupru u r-reżiljenza li jistabbilixxu l-aġendi ta' riforma u ta' investiment tagħhom sal-2026, inkluż il-miri, il-passi importanti u l-istima tal-ispejjeż. Il-pjanijiet għandhom jindirizzaw l-isfidi u l-prijoritajiet identifikati fir-rakkomandazzjonijiet speċifiċi għall-pajjiżi tas-Semestru Ewropew u jikkontribwixxu għat-tisħiħ tal-potenzjal tat-tkabbir, il-ħolqien tal-impjiegi u r-reżiljenza ekonomika u soċjali tal-istati membri. Mill-inqas 37% tal-allokazzjoni tal-pjan għandha tappoġġa t-tranżizzjoni ekoloġika u mill-inqas 20% it-trasformazzjoni diġitali. L-istati membri għandhom jiżguraw ukoll li l-miżuri tagħhom jikkonformaw mal-prinċipju "tagħmilx ħsara sinifikanti" tar-regolament dwar it-tassonomija tal-UE. Skont il-mandat tal-Kunsill, il-miżuri li bdew mill-1 ta' Frar 2020 'il quddiem ikunu eliġibbli. L-Istati Membri jistgħu jippreżentaw l-abbozzi tal-pjanijiet tagħhom lill-Kummissjoni mill-15 ta' Ottubru u huma mistennija jippreżentaw uffiċjalment il-pjanijiet tagħhom sa mhux aktar tard mit-30 ta' April. Proċess ta' approvazzjoni Il-Kunsill iqis li l-Kummissjoni għandha tivvaluta l-pjanijiet tal-istati membri għall-irkupru u r-reżiljenza, jew, fejn applikabbli, l-aġġornamenti tagħhom, fi żmien xahrejn. L-istat membru kkonċernat u l-Kummissjoni jistgħu jaqblu li jestendu din l-iskadenza b'perjodu ta' żmien raġonevoli jekk ikun meħtieġ. Il-valutazzjoni tal-pjanijiet għall-irkupru u r-reżiljenza għandha tiġi approvata mill-Kunsill permezz ta' deċiżjoni ta' implimentazzjoni, li għandu jagħmel ħiltu biex jadotta fi żmien erba' ġimgħat mill-proposta tal-Kummissjoni. Prefinanzjament Il-mandat tal-Kunsill jipprevedi li l-prefinanzjament għall-faċilità jitħallas lill-istati membri fuq talba fl-2021. Dan ikun sa 10% tal-appoġġ totali previst fil-pjanijiet tagħhom għall-irkupru u r-reżiljenza, kif approvati mill-Kunsill. Żborżi Skont il-faċilità, il-fondi jgħaddu għand l-istati membri hekk kif il-passi importanti u l-miri rilevanti inklużi fil-pjanijiet tagħhom għall-irkupru u r-reżiljenza jitwettqu b'mod sodisfaċenti. Skont il-mandat tal-Kunsill, qabel ma l-Kummissjoni tadotta deċiżjoni li tawtorizza l-iżborż tal-appoġġ finanzjarju, minbarra l-konsultazzjoni regolari tal-kumitat rilevanti ta' esperti, hija ser titlob lill-Kumitat Ekonomiku u Finanzjarju jagħti l-opinjoni tiegħu dwar it-twettiq sodisfaċenti tal-passi importanti u l-miri. L-opinjoni għandha tingħata fi żmien erba' ġimgħat minn meta tasal il-valutazzjoni preliminari tal-Kummissjoni. Il-pożizzjoni tal-Kunsill tirreferi wkoll għall-mekkaniżmu ta' sospensjoni ta' emerġenza inkluż fil-konklużjonijiet tal-Kunsill Ewropew tas-17-21 ta' Lulju, jekk, eċċezzjonalment, stat membru wieħed jew aktar iqisu li hemm devjazzjonijiet serji mit-twettiq sodisfaċenti tal-passi importanti u l-miri rilevanti. Proposta għal regolament li jistabbilixxi Faċilità għall-Irkupru u r-Reżiljenza - pożizzjoni tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: